OHJE TULISIJAN JA SAVUHORMIN RAKENTAMISEN LUVANVARAISUUDESTA **VALMIISEEN TALOON**

Rakentamislain 42 § mukaan, jos korjaustoimenpiteet voivat vaarantaa rakennuskohteen terveellisyyden tai turvallisuuden niin rakentamiseen tarvitaan rakentamislupa. Yli 30 metriä korkean piipun rakentamiseksi tarvitaan rakentamislupa.

Lupahakemukseen tarvittavat asiakirjat ja selvitykset:

1) Selvitys rakennuspaikan hallintaoikeudesta tai taloyhtiön hallituksen pöytäkirjanote, jossa näkyy yhtiön suostumus toimenpiteelle ja mahdollinen valtuutus luvan hakemiselle.

 2) Allekirjoitettu pääpiirustus

 - pohjapiirros sekä leikkaus- tai julkisivupiirros, jossa näkyy savuhormin korkeus

 3) Suunnitelmat / selvitykset

- savupiippusuunnitelma (YM asetus 745/2017 3§)

- selvitys tulisijan korvausilman saannista

4) Mikäli kyseessä on uuden tulisijan liittäminen vanhaan savuhormiin, on lupahakemukseen

liitettävä nuohoojan lausunto savuhormin kunnosta.

Lupahakemuksen yhteydessä tarvittavat asiantuntijat:

 - rakentamislupaa edellyttävässä rakentamishankkeessa on oltava pääsuunnittelija.

- tulisijan / savuhormin rakentaminen edellyttää vastaavaa työnjohtajaa (RakL 96§)

Uuden tulisijan ja savupiipun rakentaminen:

Uuden tulisijan ja savupiipun rakentaminen olemassa olevaan rakennukseen edellyttää

rakentamisluvan hakemista rakennusvalvontaviranomaiselta.

Uuden tulisijan yhdistämien olemassa olevaan savuhormiin:

Uuden tulisijan rakentaminen ja yhdistäminen olemassa olevaan savuhormiin edellyttää

rakentamislupaa. Uudeksi tulisijaksi katsotaan tulisija, jonka sijoituspaikassa ei aiemmin ole ollut tulisijaa tai tulisija on purettu aiemmin pois sijoituspaikasta. Selvitettävä mm. tulisijan sekä savuhormin suojaetäisyydet palaviin materiaaleihin, rakenteellisen kantavuuden riittävyys sekä tulisijan ja hormin yhteensopivuus.

Uusi tulisija vanhan tilalle:

Mikäli vanhan tulisijan tilalle asennetaan **vastaava uusi tulisija**, rakentamislupaa ei tarvita.

Mikäli vanhan tulisijan tilalle asennettava **uusi tulisija on erilainen kuin vanha,** hanke tarvitsee rakentamisluvan. Selvitettävä mm. suojaetäisyydet palaviin materiaaleihin, rakenteellisen kantavuuden riittävyys sekä tulisijan ja hormin yhteensopivuus.

Toimenpiteeseen ryhtyvän tulee selvittää mm. seuraavat asiat ennen muutoksen toteuttamista:

- savuhormin soveltuvuus uudelle tulisijalle (lämpötilaluokka, hormin poikkileikkausalan riittävyys, tulisijan teho)

- savupiipun edellyttämien suojaetäisyyksien toteutuminen (esim. jälkeenpäin tehdyt koteloinnit, kaapistoasennukset ym.)

- esivalmistettuna hormina saa käyttää vain CE –merkittyjä tuotteita